钦定古今图书集成/明伦汇编/皇极典/第204卷 > 《代崔冀公贺登极表》于公异
## 钦定古今图书集成/明伦汇编/皇极典/第204卷 > 《代崔冀公贺登极表》于公异

臣某言：“今月五日寅时，大理少卿马炫至。未时，监军
使判官奚官局丞程仙望至，累承恩命宣慰臣及军
府将吏、僧道、百姓等。半日之间，二使连至，六辰之内，
五奉诏书，恩旨便繁，顾问稠叠，感惧交集，兢陨失图。”
〈中贺〉臣闻“元穹降灾，吉凶常数；储后继立，周汉旧仪。
伏惟陛下承八叶之重熙，叶千龄之广运，以为四海
务重，不可以一日而无君；九庙礼崇，不可以一朝而
乏飨。是以顺先皇三日之诏，允群臣五表之请。克遵
古训，虔奉国经，俯抑圣情，以临宝位。大颁眷命，再造
寰区，海内悲欢，天下幸甚。”臣谬司节制，职守方隅，不
得与万计连行，同参盛礼。千官并列，称庆阙庭。无任
抃跃哀荣之至。